**Условия и ред**

**определени от Надзорния съвет на НЗОК и от Управителния съвет на Българския лекарски съюз на основание на § 1, ал. 2 от Преходните и заключителни разпоредби на** **Закона за бюджета на НЗОК за 2023 г.,**

**за използване на оставащите към 31 декември 2023 г. средства от предвидените за здравноосигурителни плащания за медицински дейности по съответните редове по чл. 1, ал. 2 от Закона за бюджета на НЗОК за 2023 г., за плащания за медицински дейности по същите редове**

**№РД-НС-01-5/18.12.2023 г.**

**І. Предмет и срок**

1. Определяне на условия и ред за използване на оставащите към 31 декември 2023 г. средства от предвидените здравноосигурителни плащания за медицински дейности по съответните редове по чл. 1, ал. 2 от Закона за бюджета на НЗОК за 2023 г., за извършване от РЗОК на авансово заплащане на изпълнителите на медицинска помощ по сключените договори с НЗОК за извършена дейност през м. декември 2023 г.

2. Предвидените здравноосигурителни плащания за медицински дейности по съответните редове по чл. 1, ал. 2 от Закона за бюджета на НЗОК за 2023 г., са както следва:

2.1. ред 1.1.3.1. здравноосигурителни плащания за първична извънболнична медицинска помощ – 452 603,3 хил. лв.;

2.2. ред 1.1.3.2. здравноосигурителни плащания за специализирана извънболнична медицинска помощ (включително за комплексно диспансерно (амбулаторна) наблюдение) – 462 342,2 хил. лв.;

2.3. ред 1.1.3.4. здравноосигурителни плащания за медико-диагностична дейност – 237 286 хил. лв.;

2.4. ред 1.1.3.7. здравноосигурителни плащания за болнична медицинска помощ – 3 109 351,1 хил. лв.

3. Условията и реда се прилагат по отношение на формирани към 31 декември 2023 г. оставащи средства от предвидените за здравноосигурителни плащания за медицински дейности по съответните редове по т. 2.

**ІІ. Ред за определяне на национално ниво на оставащи средства от предвидените за здравноосигурителни плащания за медицински дейности по съответните редове по чл. 1, ал. 2 от Закона за бюджета на НЗОК за 2023 г. за извършване на авансово заплащане на изпълнителите на медицинска помощ**

1. Определянето на размера на оставащите средства за извършване на авансовото заплащане по раздел І се извършва след установяване на национално ниво на очакваното изпълнение по бюджета на НЗОК за 2023 г. на средствата от всеки ред по раздел I. т. 2., при отчитане на:

1.1. касовото изпълнение към 30.11.2023 г.;

1.2. средствата за дейности от предходни периоди, отложени за плащане през м. декември 2023 г.;

1.3. заявените от РЗОК средства за заплащане през м. декември 2023 г. за потвърдените в месечните известия дейности на изпълнителите на медицинска помощ за м. ноември 2023 г. и суми по методиките за финансиране осигуряване на медицински персонал в лечебни заведения, които извършват медицински дейности в отдалечени, труднодостъпни райони или единствени изпълняват съответната дейност в общината, съгласно чл. 217, чл. 278 и чл. 398 от НРД за медицинските дейности за 2023 – 2025 г.

1.4. необходимите средства за коригиране на месечните стойности за прилагане на реда на чл. 410, ал. 9 от НРД за медицинските дейности за 2023 – 2025 г.

1.5. необходимите средства за заплащане през м. декември 2023 г. по влезли в сила съдебни решения срещу НЗОК във връзка с незаплатена медицинска помощ за стари периоди.

2. Размерът на средствата за извършване на авансово заплащане по раздел І се определя като разлика между средствата по всеки ред по раздел І, т. 2 и очакваното изпълнение за съответния ред, определено по т. 1.

3. Размерите на средствата на всяка РЗОК за извършване на авансово заплащане по раздел І се определят както следва: определеният размер на средства по т. 2 по всеки ред по раздел І, т. 2 се разпределя на РЗОК на база относителния дял на всяка РЗОК в размера на заявените от РЗОК средства по т. 1.3 за съответния вид изпълнители на медицинска помощ, с действащ договор през м. декември 2023 г.

4. В случай че по някой ред по раздел І, т. 2 размерът на оставащите средства, определен по реда на т. 1 надвишава стойността на дължимите през м.декември 2023 г. плащания (определени като обща стойност по т. 1.2. – т. 1.5), в рамките на стойността на надвишението, Надзорният съвет на НЗОК може да приложи реда на чл. 115 от Закона за публичните финанси и чл. 13, ал. 1 от НРД за медицинските дейности за 2023 – 2025 г. и да одобри компенсирани промени между средствата за здравноосигурителните плащания за медицински дейности, като с тях намали размера по т. 2.

**IІI. Ред и условия за извършване от РЗОК на авансово заплащане на дейността за м.декември 2023 г. на изпълнителите на съответния вид медицинска помощ, сключили договор с РЗОК**

1. РЗОК уведомяват всички изпълнители на медицинска помощ по раздел І., т. 2, с действащ договор с НЗОК през м.декември 2023 г., за извършване на авансово заплащане по сключените договори с НЗОК за извършена дейност през м. декември 2023 г.

2. В изпълнение на настоящите Условия и ред и съгласно указаните срокове от Министерство на финансите за иницииране на бюджетни платежни нареждания през месец декември 2023 г. от второстепенните разпоредители с бюджет, РЗОК поканва по график изпълнителите на медицинска помощ за сключване на допълнителни споразумения за авансови плащания по настоящите Условия и ред.

3. За всеки от видовете медицинска помощ по раздел І., т. 2, РЗОК формира дял на всеки изпълнител на медицинска помощ, с действащ договор през м.декември 2023 г., на база на стойностите на потвърдените за заплащане през м. декември 2023 г. финансово-отчетни документи за дейност м. ноември 2023 г.

4. Утвърдените на РЗОК средства по раздел ІІ., т. 3 се разпределят по изпълнителите на съответния вид медицинска помощ по раздел І., т. 2, на база на формираните дялове по т. 3.

5. РЗОК сключва с изпълнителите на медицинска помощ допълнителни споразумения за авансово заплащане на определените им по т. 4 суми.

6. Когато изпълнител на медицинска помощ не сключи допълнително споразумение за авансовото заплащане по гореуказания ред, определената за него сума по т. 4, може да се разпредели по преценка на директора на РЗОК, по допълнителните споразумения на изпълнителите на съответния вид медицинска помощ с най-високи суми по потвърдени в месечните известия дейности за м. ноември 2023 г.;

**IV. Ред за договаряне и извършване на авансово заплащане за дейност м. декември 2023 г. на изпълнителите на медицинска помощ**

1. При сключване на допълнителното споразумение по раздел ІІІ., т. 2. изпълнителят на медицинска помощ изготвя фактура на хартиен носител или в електронен формат (подписана с КЕП и предоставена чрез системата за сигурно електронно връчване (ССЕВ)). Като основание за плащане по фактурата се посочва „авансово плащане за дейност декември 2023 г. по договор № ….“ за определената в допълнителното споразумение за заплащане авансова стойност по раздел ІІІ., т. 4.

2. Авансовите плащания по настоящите ред и условия се извършват в указаните срокове от Министерство на финансите за иницииране на бюджетни платежни нареждания през месец декември 2023 г. от второстепенните разпоредители с бюджет на НЗОК.

3. През месец януари 2024 г., след завършване на процеса по отчитане и обработка в информационните системи на извършената през месец декември медицинска помощ, в информационните системи ще се генерират месечни известия, по утвърдения с НРД за медицинските дейности за 2023 – 2025 г. ред за подаване от договорните партньори на електронни фактури в XML формат.

4. През месец януари 2024 г. изпълнителите на медицинска помощ издават кредитни известия към фактурите по т. 1 на хартиен носител или в електронен формат (подписана с КЕП и предоставена чрез системата за сигурно електронно връчване (ССЕВ)).

5. При извършване на заплащането за дейността за м. декември 2023 г. (през януари 2024 г.) по реда на индивидуалните договори, РЗОК приспада стойността по кредитното известие по т. 4 от стойността на финансово-отчетните документи по т. 3.

6. В случаите, когато стойността на фактурата по т. 1 е по-голяма от стойността на финансово-отчетните документи по т. 3, стойността по кредитното известие по т. 4 е до стойността на финансово-отчетните документи по т. 3. За оставащата стойност по фактурата по т. 1 се издават кредитни известия през следващите месеци и РЗОК приспада разликата от следващите плащания по договора.

7. Когато договорът с изпълнител на медицинска помощ бъде прекратен преди прилагането на т. 6 за цялата стойност на фактурата по т. 1, изпълнителят се задължава да възстанови на РЗОК разликата. Възстановяването се извършва по банков път, по банковата сметка на РЗОК, в срок до края на месеца следващ месеца на прекратяване на договора.

Настоящите условия и ред да се сведат до знанието на директорите на РЗОК и изпълнителите на медицинска помощ.

Неразделна част към настоящото са типови допълнителни споразумения към индивидуалните договори на изпълнителите на медицинска помощ.

**ЗА НЗОК: ЗА БЛС:**

**ДОЦ. МИХАИЛ ОКОЛИЙСКИ Д-Р ИВАН МАДЖАРОВ**

**ПРЕДСЕДАТЕЛ НА ПРЕДСЕДАТЕЛ НА**

**НАДЗОРНИЯ СЪВЕТ НА НЗОК УПРАВИТЕЛНИЯ СЪВЕТ НА БЛС**